<classify> Timu ya Bandari ya Tanga ilipokea kichapo cha vikapu 81-62 kutoka kwa Qareho ya Somalia kwa upande wa wanaume huku jiji la Nairobi likiifunga Dar es Salaam kwa vikapu 83-42 kwa upande wa wanawake.Huu ni ushindi wa pili kwa Qareho ambayo inaundwa na Wasomali wanaoishi Marekani baada ya juzi siku ya ufunguzi kuibuka na ushindi wa pointi 85-76 dhidi ya Dar City.Nayo timu ya wanaume ya Dar es Salaam jana iliibuka na ushindi dhidi ya ndugu zao wa Mbeya baada ya kuibuka na ushindi wa pointi 88-46, na hadi mapumziko washindi walikuwa mbele kwa 38-26.Kamishna wa Ufundi na Uendeshaji wa Shirikisho la Mpira wa Kikapu Tanzania TBF Manase Zablon alisema jana kuwa mchuano huo ulikuwa na upinzani mkali kwa timu zote.Michuano imeanza kwa nguvu, timu zinacheza vizuri na kuonyesha upinzani huku kila moja ikionyesha shauku ya kufanya vizuri, alisema.Katika matokeo ya juzi ya ufunguzi timu ya Dar Stars ilianza vyema michuano hiyo baada ya kuichapa Mogadishu kwa pointi 112 dhidi ya 46. Aidha, mabingwa watetezi Cairo walianza vyema michuano hiyo baada ya kuitandika Mbeya kwa pointi 116-68.Kwa upande wa timu za wanawake; Kampala ilianza vizuri kwa kuichapa Dar es Salaam kwa pointi 76-61.Michuano hiyo itaendelea tena leo kwa kuzikutanisha timu za Dar City dhidi ya Tanga, Mogadishu dhidi ya Mbeya, timu ya wanawake Nairobi dhidi ya Kampala na Dar Stars dhidi ya mabingwa watetezi Cairo.  <topic>: michezo 